Ingyenes utazási kiállítás Szegeden
Ingyenes lesz a belépés arra az utazási kiállításra, amelyet csütörtökön, pénteken és szombaton rendeznek meg a szegedi Hangár Expóban.
A bemutatón a Duna–Körös–Maros–Tisza Eurorégió területén elérhetõ turisztikai kínálatot mutatják be, így a Csongrád, Békés, Bács-Kiskun megyei pihenési, fürdõzési lehetõségek mellett a romániai és a vajdasági kínálat is megjelenik: Palics, Buziásfürdõ és a hegyvidék. A kiállítást uniós pénzbõl rendezik meg, ez az Európai Unión innen és túl címû sorozat második része.
Csókási Eszter, a DKMT Kht. ügyvezetõ igazgatója és Marosvári Attila, az euroregionális együttmûködés magyar nemzeti koordinátora arra hívta fel a figyelmet, hogy ez a program is nonprofit vállalkozás. Lesz konferencia, jönnek külföldi, turisztikával foglalkozó újságírók is, ugyanakkor szeretnék megismertetni az utazásra, pihenésre készülõ nagyközönséget – csütörtökön és pénteken tíztõl délután hatig, szombaton kilenctõl délután ötig – a határok túloldalán elérhetõ lehetõségekkel. Utóbbiak figyelemre méltóak: ha valakit nem zavar az, hogy át kell kelnie a határon, a kis távolság miatt egy napon hegyet mászhat, síelhet a Kárpátokban, és fürödhet Mórahalmon vagy Makón, esetleg Gyulán.
A tanácskozáson a DKMT a svájci–francia–német határon mûködõ TriRhena régióval egy standon mutatkozik be.